১৬ ডিসেম্বর। বাংলাদেশের একটি ঐতিহাসিক দিবস। সংজ্ঞায়িত করা হয়েছে বিজয় দিবস হিসেবে। অঙ্কের হিসাবে অনেক প্রাণের বিনিময়ে একটি স্বাধীন রাষ্ট্রের অভ্যুদয় ঘটলো। যাদের বয়স পঞ্চাশোর্ধ্ব কম-বেশি সবারই স্বাধীনতা লাভের প্রেক্ষাপট বা যুদ্ধকালীন স্মৃতি ভেসে ওঠে। বীভৎস্য ঘটনা ও ক্ষত-বিক্ষত করা এ জাতির কী করুণ দশা সৃষ্টি হয়েছিল বিজয় দিবসের পূর্বক্ষণ পর্যন্ত। পাকিস্তানি শাসকগোষ্ঠীর মরিয়া হয়ে এ দেশ দখলে রেখে শাসন করার দুর্দমনীয় ইচ্ছার বিরুদ্ধে এ দেশের জনগণ ক্ষেপে গিয়েছিল অনেক আগে থেকেই। ভারতবর্ষ বিভক্ত হওয়ার পর থেকেই অনেক না পাওয়ার বেদনা এ দেশের জনগণকে ক্ষেপিয়ে তুলেছিল স্বাধিকার অর্জনের লক্ষ্যে এবং সেই চেতনাকে ধারণ করে বিদ্রোহের দানা ধীরে ধীরে পুঞ্জীভূত হয়ে আন্দোলনের দিকে এগিয়ে নিয়ে গিয়েছিল। একটি ভ্রান্তি নিরসন করতে ইতিহাসের দিকে তাকাতে হবে। ৪৭-পরবর্তী যখন পাকিস্তান নামের রাষ্ট্রটি দু’টি অংশে বিভক্ত হয়ে একটি একক রাষ্ট্র গঠিত হলো। তার একটি অংশ পূর্ব পাকিস্তান অপরটি পশ্চিম পাকিস্তান। তবে এ দু’টির ভৌগোলিক অবস্থান ছিল প্রায় হাজার মাইলের ব্যবধান এবং মাঝখানে বিশাল ভারতের অংশ। বাস্তবতার আলোকে এ দু’টি অংশের গ্যাপ বা ফারাকের কারণে অনেক বিষয়ই দ্বন্দ্ব-সংঘাত বা সমস্যা সৃষ্টির জন্য সহায়ক পরিবেশ ছিল। তথ্য আদান প্রদান থেকে শুরু করে সমস্যায় ও সঙ্কট নিরসনের জন্য রাজনৈতিক যোগাযোগ বা আনুষ্ঠানিক সহযোগিতার ক্ষেত্রে অনেক ব্যাঘাত সৃষ্টি হতো। না পাওয়ার বেদনা বা অধিকার আদায়ের ক্ষেত্রে এসব বিষয় ছিল বাস্তব সঙ্কট এবং এরও ঐতিহাসিক কূটনৈতিক চাল ছিল বলে ঐতিহাসিকগণ বিভিন্œভাবে মতামত ব্যক্ত করেছেন এবং এ ব্যবধানটুকু সৃষ্টির জন্য তৎকালীন ভারতের প্রথম প্রধানমন্ত্রী জওহর লাল নেহরু বিশেষ ভূমিকা রেখেছেন বলে ইতিহাসের পর্যালোচনায় উঠে এসেছে। লর্ড মাউন্ট ব্যাটন ভারতের অহিংস রাজনীতির জনক করম চাঁদ গান্ধী এবং জওহর লাল নেহরুর বিদ্বেষী মনোভাবের কারণে মোহাম্মদ আলী জিন্নাহকে পাকিস্তান রাষ্ট্রের দু’টি অংশের বিশাল ভূ-ভাগের ব্যবধানটিকে মেনে নিতে বাধ্য করেছিলেন। কার্যত জিন্নাহ সাহেব চেয়েছিলেন পশ্চিমবঙ্গ, পাঞ্জাব এবং ভূপালের বিশাল একটি অংশসহ পাকিস্তান রাষ্ট্র গঠনের এবং এ ব্যাপারে বিশেষ ভূমিকা রেখেছিলেন বলে ঐতিহাসিকগণ দৃষ্টি আকর্ষণ করেছেন এবং এককভাবে জিন্নাহ সাহেবের লড়াইয়ের বিষয়টি নিখুঁতভাবে তুলে এনেছেন। কিন্তু পরবর্তীতে ইতিহাস লিখতে গিয়ে কেউ কেউ বিভ্রান্তিমূলক বক্তব্য দিয়ে একে ভিন্ন খাতে নেয়ার চেষ্টা করেছেন। যদিও স্বাধীনতা লাভের কারণ হিসেবে ভাষার ব্যবধানকে বড় করে দেখানো হয়েছে যা ইতিহাসের একটি চরম মিথ্যাচার ছাড়া আর কিছুই নেই। ভারত বিশাল একটি ভূখন্ড। যাতে আছে দেড় শতাধিক ভাষার প্রচলন। তার মধ্যে বাংলা ভাষার জনগণ কোনো অংশেই কম নয়। পশ্চিমবঙ্গ সেই ভাষার ব্যাপক প্রভাব বিস্তার করে আছে। অথচ সীমিত সংখ্যক হিন্দি ভাষাই বর্তমান ভারতের রাষ্ট্রভাষা বা সরকারি ভাষা হিসেবে স্বীকৃত। ভাষা ব্যবধানের কারণে কোন দেশের স্বাধীনতা লাভ এটা একটি খোঁড়াযুক্তি বই আর কিছু নয়। স্বাধীনতা অর্জনের পেছনে অন্য অনেক কারণ রয়েছে এবং বাংলাদেশের ক্ষেত্রে সেটাই যুক্তিযুক্ত। ভাষার ভিত্তিতে একটি রাষ্ট্র স্বাধীন হওয়া এমন যুক্তি খলনায়কদেরই মুখে শোভা পায়। ভারত এখনও তার হাজারো গোষ্ঠী, অনেক ভাষাভাষী জাতিসহ মজবুতভাবে টিকে আছে এর থেকে বড় প্রমাণ আর কী হতে পারে। এ দেশের জনগণ অত্যন্ত সহজ সরল। তাদের চিন্তা এবং মনমানসিকতায় কূটিলতা বা বক্রনীতির কোনো স্থান ছিল না কখনো। যারা এ দেশের জনগণকে নিয়ে রাজনীতি করেন তারা অনেক প্রতারণার মাধ্যমে অনেক সময় বিভ্রান্ত করতে চান। কিন্তু সহজ সরল জনগণ সে আশায় গুড়েবালি দিয়েছেন অনেক সময়। বর্তমানে এ দেশের জনগণ ঠকে ঠকে অনেক কিছু শিখেছেন। এখন আর আগের মতো প্রতারণা করে নিজেদের স্বার্থ হাসিলের ব্যাপারে আর সুুুুুযোগ দিতে চায় না এ বিষয়টি স্পষ্ট হবার পর রাজনীতিকরাও আরো অনেক কৌশল অবলম্বন করতে চান।